Minikurs i trekktrening med hund
Norges Hundekjørerforbund, i samarbeid med Hamar Trekkhundklubb har gleden av å invitere til minikurs i trekktrening med hund! 
Norges Hundekjørerforbund tar turen for å gi en innføring i hvordan man kan få mer glede av trekktrening med hunden sin! Vi vil snakke om hvordan man trener en hund til å fungere godt i trekk, hvordan man bygger motivasjon og dressur i løypa, hvordan man bygger opp en sprek og skadefri hundekropp og hva slags utstyr man trenger til ulike former for trekkaktivitet. 
Vi har som mål at alle deltakerne skal få mer glede av trekktrening med hundene sine, og at trekktreningen kan bidra til bedre fysisk form, bedre kontakt mellom hund og fører, samt mange fine turer sammen med hundene! 
Kurset er åpent for alle - uansett type hund, form eller forkunnskaper! 

Kursplan 

20. Mars kl. 18.00 – 20.30 Hamar Hundekjørerarena, Gåsbu 
Del 1: Innendørs, foredrag og teori 
Vi møtes på inne i klubbhuset for å gå gjennom flere tema som omhandler trekktrening med hund. Vi vil gå gjennom hvordan man trener en trekkhund til å bli motivert og lydig, samt ulike trenings – og konkurranseformer. Deretter vil vi se på hvordan man bygger opp den fysiske kapasiteten til hunden på en fornuftig måte, og hvordan man unngår skader. Til sist vil vi ta en titt på seletøy.  
Det blir servert kaffe og frukt, og det er god tid for spørsmål og diskusjon! 
Del 2: Utendørs, snørekjøring med hund
Vi holder vi en økt med snørekjøring i de flotte løypene til Hamar Trekkhundklubb, med fokus på trekkglede, motivasjon og innlæring av trekkdressur. Vi vil kjøre korte drag, øve på egenskaper man har behov for ute på trening med hund og jobbe med fokus i en setting med mange andre hunder. Vi legger opp økten slik at alle kan delta, uavhengig av forkunnskaper eller fysisk form! Vi vil dele i grupper ved behov. Dersom du har utfordring med å gå på ski eller har utfordringer med hunden din, er det fint om vi får beskjed slik at vi kan finne løsninger. 
Utstyr: Sele til hunden, line med strikk og magebelte. Skiutstyr + klær etter vær og til aktivitet. 
Alder på hund: Hunder må være 9 måneder for å følge økten i sin helhet. Dersom man har en yngre hund, kan man delta på deler av økten for miljøtrening. 



Foredragsholder 
Monika Hallan 
Jobber med breddeidrett og aktivitet i Norges hundekjørerforbund. Har drevet med nordisk stil og barmark med hund i mange år, og driver et aktivt friluftsliv med hund. Har vært trener for barn og nybegynnere i over 15 år. Monika har holdt mange kurs i trekktrening med hund, og har bred erfaring med å trene opp trekkhunder. 
Hamar Trekkhundklubbs trenerteam 
Økten vil ledes av trenerteamet i Hamar Trekkhundklubb. Samtlige av trenerne har trenerutdanning gjennom Norges Hundekjørerforbund, og alle driver aktivt med hundekjøring selv – innen ulike grener og har samlet sett mange års trenererfaring. Det er også kompetanse innen veterinærmedisin, rehabilitering, skadeforebygging og hundeadferd i teamet. 

Organisasjon 
Hamar Trekkhundklubb 
Hamar Trekkhundklubb har et aktivt og godt miljø med hundekjørere på alle plan - og hunder i fleste varianter. Klubben har stor bredde og et høyt nivå på sine konkurransekjørere i grenene nordisk, barmark, sprint, mellom- og langdistanse. Hundeløypene holder en svært høy standard, og har flere mil med skiløyper som er opparbeidet og vedlikeholdes for hundekjørere. 
Løypenettet er for alle, om du har en eller flere hunder, snørekjører, går nordisk, eller driver sledehundkjøring. Man kan også bruke fatbike i løypa, med samme betingelser som hundekjørerne. 
Klubben har ukentlige fellestreninger og arrangerer flere løp både på barmark og snø gjennom året. Hamar Trekkhundklubb er kjent for å være et åpent og hyggelig miljø, med svært mye aktivitet. 

Norges Hundekjørerforbund 
Norges Hundekjørerforbund jobber for å fremme og utvikle hundekjøring som en trygg og spennende idrett i Norge. Idretten omfatter slede, nordisk stil og barmark – som igjen omfatter aktiviteter med alt fra 1 – 16 hunder, korte og lange distanser og alle nivåer. Våre klubber har et bredt aktivitetstilbud med treninger, samlinger, kurs og konkurranser. Våre aktiviteter er åpne for alle typer hunder og folk, og vi ønsker deg velkommen som aktiv deltaker hos oss! 

Velkommen til et morsomt og lærerikt kurs! 

